Ɛbdelwaḥed Ḥennu
ssuq i yellan di arrif ittɛmmar ass n jjem3a, netta d ssuq n jjemɛa n mawwru, di ayt buremmana, amejjaw. ssuq a tuɣa t zi leswaq iqdimen di arrif. yizwar i ttrata n lkebdani, yizwar i larbeɛ n ayt wriccec, yizwar i waṭṭas n leswaq di tqebbal nniḍen. nnḍent as d tḥuna, dayes lgurnet mani tuɣa ɣarrsen i ifunasen d ihewlyyen d iɣayden, ɣars 2 n twura, ict jjiht n lɣerb twara ddcar n mawwru, ict jjihet n lqeblet twara ddcar n iṣaṛḥiwen d legdira. di jjihet n lqeblet, dinn tamzgida n jnada, tuɣa ttẓallan dayes imsewwqen. tamzgida a ɣares ijj n umezruy d ameqqran, minzi bnan tt yemjahden i tuɣa aked ccrif muḥemmed ameẓẓyan. tuɣa dayes i ittnegraw aked yemjahden. maca lexxu tamzgida n jnada ɣeḍṛen tt, sge33den dinn ict s llajur d zzellij !!! ɣer beṛṛa i ssuq, tuɣa dinn arrehbet n zzwayel, tuɣa dinn imziren, d yinni ittɣeyyaren i ikidaren, tuɣa dinn inni iznuzan arri d iɣarynen d tbardiwin, tuɣa dinn tasirt n imendi, tuɣa dinn inni iznuzan rfaxar… tuɣa t d ijj n ssuq ttemsagarent dayes waṭṭaṣ n tqebbal n arrif (ayt s3id, ayt wricc, ibḍaṛṣen, ayt buyehyi, iqer3eyyen…) maca lexxu ssuq n jjemɛa am xmi ɛemmars. yedwel d lexrabi, tiḥuna maṛṛa ardrent, manaya iddakkʷal ɣer weɛṛaq i ggin iwdan ɣer beṛṛa, d weɛṛaq i ggin ɣer nnaḍuṛ d wejda d fas… d waṭṭaṣ n tmeslayin nniḍen i yejjin ssuq a yexxla, yexxwa, yarder, ixaṛṛef…
cym_Latn kab_Latn